作者：李曾伯
词牌/韵律：摸鱼儿

paragraphs: 对楼头、欠招欢伯，和风吹老芳讯。
凭阑面面蒲萄绿，依约碧岑才寸。
无尽兴。
纵燃竹烹泉，亦自清肠吻。
凭谁与问。
旧城郭何如，英雄安在，何说解孤愤。
铜鞮路，极目长安甚近。
当时宾主相信。
翩翩公子登高赋，局面还思著紧。
乘暇整。
谩课柳评花，援镜搔蓬鬓。
江平浪稳。
怅我有兰舟，何人共楫，毋作孔明恨。